የመምህራን የጥቅማ ጥቅም ጥያቄዎች በቅርቡ ምላሽ ያገኛሉ-አቶ ሽፈራው ሽጉጤ
-የመምህራንን ፍልሰት ለማስቀረት ከደመወዝ፣ ከመኖሪያ ቤትና ተያያዥ ጉዳዮች ጋር በተያያዘ የሚቀርቡ የጥቅማ ጥቅም ጥያቄዎች በቅርቡ ምላሽ እንደሚያገኙ ትምህርት ሚኒስቴር አስታወቀ፡፡የትምህርት ሚንስትሩ አቶ ሽፈራው ሽጉጤ  ዛሬ ለህዝብ ተወካዮች ምክር ቤት የበጀት ዓመቱን ስምንት ወራት ሪፖረት ሲያቀርቡ እንዳመለከቱት ለትምህርት ጥራት እንቅፋት የሆነውን የመምህራንን ፍልሰት ለማስቀረት መንግስት ልዩ ትኩረት ሰጥቶ እየሰራ ነው፡፡ ለዚህም ተገቢው ጥናት ተካሂዶ የመምህራን የደመወዝ ማሻሻያና የመኖሪያ ቤት አቅርቦት ደንቦች ተዘጋጅተዋል ብሏል፡፡የመምህራን ደመወዝ አሁን ካለው ወቅታዊ የኑሮ ሁኔታ አንፃር በቂ ባለመሆኑ መንግስት ማሻሻያ እንዲደረግ በመወሰን ወደ ተግባር መገባቱን የትምህርት ሚኒስትሩ ተናግረዋል፡፡ ክልሎች የተዘጋጁትን ደንቦች በዝርዝር ተመልክተው በተያዘው ወር ለሚኒስቴሩ እንደሚልኩ ሚኒስትሩ አስገንዝበዋል፡፡በመምህራን የደመወዝ እርከን ላይም ማሻሻያ መደረጉን የጠቆሙት ሚኒስትሩ በእርከን ተገድቦ በቆየው የትምህርት ቤት አመራሮች የደመወዝ ጣሪያም ተሻሽሏል ብለዋል፡፡ የደመወዝ ማሻሻያው ከሐምሌ ወር 2008 ዓ.ም ጀምሮ ተግባራዊ ሊደረግ ይችላል የሚል እምነት እንዳላቸው አቶ ሽፈራው ገልፀዋል፡፡ከደመወዝ ማሻሻያው በተጨማሪ የመኖሪያ ቤት አቅርቦትና የትራንስፖርት አማራጮች መታየቸውን ሚኒስትሩ ገልፀዋል፡፡ በመሆኑም መምህራን በከተማና በገጠር የመኖሪያ ቤት የሚያገኙበት ሥርዓት ይዘረጋል፡፡ በአዲስ አበባ ከተማ መምህራን የጋራ መኖሪያ ቤቶችን በሚዛናዊ ክፍያ በመከራየት የሚኖሩበት አቅጣጫ መቀመጡን ሚኒስትሩ አስገንዝበዋል፡፡ሚኒስትሩ በተጨማሪ እንዳሉት የመኖሪያ ቦታ እንዲያገኙ በማድረግ በማህበር በመደራጀት ብድር ተመቻችቶላቸው ቤት የሚገነቡበት ሂደት ይተገበራል፡፡ በገጠር ከተቻለ በትምህርት ቤቶች ቅጥር ግቢ አልያም በትምህርት ቤቶች አቅራቢያ መምህራን በጊዜያዊነት የሚጠቀሙባቸው መኖሪያ ቤቶች በመንግስትና በህዝቡ ወጭ ይገነባሉ፡፡ ይህም የመኖሪያ ቤት አቅርቦት ችግርን ከመፍታት በተጓዳኝ መምህራንን ከትራንስፖርት ወጪና እንግልት ይታደጋል፡፡በአዲስ አበባ ከተማ መምህራን አንበሳ የከተማ አውቶቡስን በነፃ የሚጠቀሙበት አቅጣጫ መቀመጡን ሚኒስትሩ ገልፀዋል፡፡ ለዚህም ካርድ የሚዘጋጅ ሲሆን የከተማ አስተዳደሩም ጉዳዩን ስለተቀበለው በቅርቡ ተግባራዊ ይደረጋል ነው ያሉት፡፡ የአዲስ አበባ ተሞክሮ ከታየ በኋላ በሌሎች ክልሎችም ይተገበራል፡፡ በቀጣይ ለመምህራንና ተማሪዎች ብቻ የትራንስፖርት አገልግሎት የሚሰጡ (የትምህርት ቤት አውቶቡስ) ተሸከርካሪዎች ለመመደብ ዕቅድ ተይዞ እየተሰራ መሆኑን አስገንዝበዋል፡፡የመምህራን ፍልሰቱን ለማስቀረት ሚኒስቴሩ የጀመራቸውን ሥራዎች አጠናክሮ እንዲቀጥል ምክር ቤቱ አሳስቧል፡፡ የመምህራን አቅም ግንባታ፣የተደራጀ የልማት ሠራዊት እንቅስቃሴ፣ መጠነ ማቋረጥን  ለመቀነስ የተከናወኑት ተግባራት የሚበረታቱ መሆናቸውን ምክር ቤቱ በጠንካራ ጎን ተመልክቷቸዋል፡፡ የቅድመ መደበኛ ትምህርትን ለማስፋፋትና መልካም አስተዳደርን ለማስፈን የተጀመሩት ጥረቶች ተጠናረው መቀጠል እንዳለባቸው ተመልክቷል፡፡